Góðir fundarmenn!

Hratt flýgur stund og enn á ný er komið að aðalfundi knattspyrnudeildar Breiðabliks – að þessu sinni á því herrans ári 2021. Árið hefur verið viðburðaríkt sem endranær þegar fjallað er um starfsemi knattspyrnudeildarinnar. Árangur liða okkar á knattspyrnuvöllum innan lands sem utan var virkilega góður síðastliðið keppnistímabil. Vart telst til tíðinda lengur að Íslandsmeistaratitlar vinnist í unnvörpum hér á þessum bæ í yngri flokkum drengja og stúlkna. Sú varð vissulega raunin í ár – en gróskan heilt yfir í starfi yngri flokkanna er mikil en okkur telst til að iðkendafjöldinn þar sé kominn yfir 1600 einstaklinga – þ.e. iðkendur undir 18 ára aldri.

Árangur meistaraflokka Breiðabliks í knattspyrnu var líka virkilega góður í ár. Meistaraflokkur kvenna tryggði sér þátttökurétt í meistaradeild Evrópu, fyrst íslenskra liða. Sá árangur er í raun ótrúlegur og einsdæmi í íslenskri knattspyrnusögu. Fyrir okkur stuðningsmenn Blika er það draumi líkast að fá að fylgjast með liðinu í keppni við bestu félagslið heims nú langt fram eftir vetri. Þá streymir þátttakan ómetanlegri reynslu og þekkingu inn í félagið í heild og hjálpar því að komast á næsta stig. Einnig unnu stelpurnar okkar Mjólkurbikar KSÍ auk þess sem þær urðu í öðru sæti á Íslandsmótinu.

Meistaraflokkur karla átti líka mjög gott tímabil. Liðið var hársbreidd frá því að sigra Íslandsmótið en endaði að lokum í öðru sæti. Árangur liðsins í Evrópukeppninni var einnig góður þar sem það féll út í þriðju umferð gegn sterku atvinnumannaliði Aberdeen. Líkt og tilfelli stelpnanna þá er það mín skoðun að reynslan af þátttöku karlaliðsins í Evrópukeppninni muni nýtast félaginu gríðarlega vel á næstu árum.

Mér er hér tíðrætt um reynslu og þekkingu af þátttöku í alþjóðlegu keppnum. Þá á ég ekki bara við reynslu og þekkingu leikmanna, þjálfara og annarra sem koma beint að málum innan vallar. Ég á einnig við allan þann fjölda einstaklinga sem koma að starfinu á annan hátt, ekki síst sjálfboðaliða í stjórnum og starfsmenn sem fá reynslu af að starfa í krefjandi alþjóðlegu umhverfi. Allt eru þetta skref til að efla innviði Breiðabliks sem knattspyrnufélags til lengri tíma og festa það í sessi sem eitt af flaggskipum íslenskrar knattspyrnu.

Því öll vitum við að félag með veika innviði, óskýra stefnu og litla fjárhagslega burði komast ekki langt í samkeppni við aðra. Undanfarin ár hafa þessir þættir verið ofarlega í umræðunni við stjórnarborðið og flestar ákvarðanir á einhvern hátt teknar út frá þeim. Ég ætla ekki að fjalla hér sérstaklega um fjárhagslega stöðu deildarinnar, sem teljast verður sterk, það verður tekið fyrir síðar. En síðustu mánuði höfum við nýtt vel til rýnis á starfslýsingum og stjórnskipulagi deildarinnar. Út úr þeirri vinnu er nú komin afurð sem er nýtt skipurit hennar.

Aðstöðumál félagsins eru líka innviðamál og sífellt í umræðunni. Þótt að ýmislegt hafi gott verið gert í bæjarfélaginu í aðstöðumálum í gegnum árin þá erum við fljót að síga aftur úr ef við höldum okkur ekki við efnið. Iðkendum fjölgar stöðugt, kröfurnar aukast og umhverfið er í sífelldri þróun. Gott dæmi um það er að okkur skuli ekki auðnast að nota okkar eigin heimavöll vandræðalaust í Evrópukeppnum þegar hausta tekur – þrátt fyrir það að völlurinn sé einungis þriggja ára gamall. Stafar það af ófullnægjandi lýsingu. Kópavogsbær er okkar samstarfsaðili þegar kemur að þessum málum og þar á bæ hefur reynst til staðar mikill samstarfsvilji í ljósamálinu. En ég óska eftir meiri skilningi á fleiri sviðum aðstöðumála fyrir okkur í knattspyrnunni. Efst á blaði þar er að fjölga gervigrasvöllum til æfinga vestan við Fífuna líkt og vilji félagsins hefur staðið til í langan tíma. Mig langar til að fara þess á leit við fundinn að hann komi á framfæri áskorun til bæjaryfirvalda um tafarlausar úrbætur í þessu máli.

Ágætu fundarmenn,

Líkt og fram hefur komið í aðdraganda fundarins þá tók ég þá ákvörðun fyrir nokkru að gefa ekki kost á mér til áframhaldandi setu í formannsstóli knattspyrnudeildar. Fyrir því eru ýmsar ástæður, flestar persónulegar. Ferill minn sem sjálfboðaliði innan félagsins stappar nú nærri tíu árum – fyrst sem formaður aðalstjórnar í sex ár og síðar formaður knattspyrnudeildar í nærri fjögur ár. Ég er sáttur við þau verk sem ég hef komið að í þessum tveimur embættum. Ég er líka eindregið þeirrar skoðunar að best sé að hverfa frá borði þegar vel árar og mögulega sé til staðar einhver eftirsjá eftir manni. Við slíkar aðstæður er líka auðveldara fyrir nýja/aðra einstaklinga að koma inn og taka við flagginu. Að mínu mati eru þessar aðstæður uppi í félaginu í dag og held ég því glaður á braut á vit nýrra verkefna.

Ég vil að lokum þakka öllum þeim sem ég hef starfað með innan félagsins undanfarin ár fyrir frábæra vinnu og góð kynni. Ég hef stundum sagt að í góðum kynnum, félagsskap og vinskap, séu fólgin laun okkar sjálfboðaliðanna sem fáum ekki greitt fyrir vinnu okkar í krónum og aurum. Samferðafólki mínu í stjórn vil ég þakka sérstaklega. Þessi hópur er samheldinn og þar ríkir mikið traust á milli fólks. Hópurinn hélst óbreyttur allan þann tíma sem ég veitti honum forstöðu sem vonandi er vitnisburður um það að starfið hafi verið gefandi og skemmtilegt. Starfsmönnum vil ég líka senda kveðju héðan úr ræðustóli. Þar um borð er einvala lið sem vinnur óeigingjarnt starf í þágu Breiðabliks á hverjum degi.

Að því sögðu ætla ég að ljúka máli mínu hér í dag og þakka fyrir mig.

Góðar stundir og áfram Breiðablik.

Orri Hlöðversson